Poliisi tutkii myöhään maanantaina Helsingissä tapahtunutta henkirikosta.

Poliisi sai myöhään maanantai-iltana ilmoituksen, jonka mukaan Helsingissä Kaupintiellä puukotetaan ihmistä ja puukotuksen uhri makaa maassa. Paikalle saapuneet partiot löysivät pahoin loukkaantuneen uhrin.

– Uhrille, vuonna 1994 syntyneelle miehelle, annettiin ensiapua, ja pelastuslaitoksen ensihoitoyksikkö vei uhrin sairaalaan. Uhri menehtyi kuitenkin sairaalassa vammoihinsa, kertoo rikosylikomisario Jari Koski Helsingin poliisilaitokselta.

Poliisipartiot löysivät epäillyn puukottajan lähistöltä piileksimästä roska-astiasta. Rikoksesta epäilty vuonna 1991 syntynyt mies otettiin kiinni epäiltynä taposta.

Alustavan tutkinnan perusteella mies oli lyönyt uhria teräaseella useita kertoja eri puolille kehoa. Myös rikoksesta epäilty oli saanut tilanteessa vähäisiä vammoja.

Esitutkinta on alkuvaiheessa.

– Rikoksesta epäiltyä ei ole päästy vielä kuulemaan ja tutkintaa käynnistellään tänään muun muassa todistajia kuulustelemalla. Teon motiivista ei toistaiseksi ole tietoa. Tässä vaiheessa ei myöskään ole tietoa siitä, tunsivatko puukottaja ja uhri toisensa entuudestaan.

Tarkempia tietoja tapahtuneesta ei siis toistaiseksi ole saatavissa. Asiasta tiedotetaan lisää, kun esitutkinta edistyy.